Kris Jensen Skriver (S), 2025-12-02:
Det gør ordføreren, fordi jeg grundlæggende er et optimistisk menneske, der også vil holde fast i de ting, som jeg tror på, og jeg tror på, at vi skal gøre det her bedre.
Og når jeg kan se, at en bred kreds af partier i Folketinget er med i aftalen, bl.a. Alternativet, og det er jeg også rigtig glad for, så tror jeg på, at vi kan lave nogle mere holdbare løsninger, som også vil holde i længere tid.
Det er i bund og grund det, der også skal til, for at vi kan ændre forholdene ude i staldene.
Det er jo både noget af det, vi snakker om i dag, men det er jo også sådan noget som hårde straffe, som ministeren også var inde på, og som jeg også er overbevist om kommer til at hjælpe i forhold til dyrevelfærden.
Igen vil jeg sige, at vi skal kigge på en bred palet.
Det gør vi i forhold til dyrevelfærdsaftalen, og det skal vi fortsætte med.
Tak for ordet, og tak til Enhedslisten for at rejse en særdeles vigtig debat, der grundlæggende handler om dyrevelfærd.
Jeg vil gerne starte med at sige meget klart, at det forslag, som vi behandler i dag, omhandler et reelt og alvorligt problem.
Det er vi i Socialdemokratiet enige i, og det bekræfter forskningen på området os i, og vi har også for nylig set nogle eksempler i TV 2's dokumentar, som ikke var kønne for nu at sige det mildt.
Jeg deler således forslagsstillernes intention med det her forslag, og jeg vil gerne understrege, at man skal leve op til den gældende lovgivning.
I Socialdemokratiet har vi et klart ønske om at gøre op med de dyrevelfærdsmæssige udfordringer, som vi ser.
Vi skal så også ærligt erkende, at de udfordringer, som vi ser, ikke lige kan løses med et fingerknips.
Det er et langt og sejt træk, og det er vi klar til at tage.
Det gælder også, når vi eksempelvis snakker om transport af dyr.
Her har vi også et stykke arbejde foran os som politikere.
Derfor er det vigtigt for mig at understrege, at vi tager situationen alvorligt, og at vi ønsker at samarbejde med alle parter, der vil hjælpe med til, at vi kommer et bedre sted hen end der, hvor vi står i dag.
Derfor er vi rigtig glade for dyrevelfærdsaftalen »Sammen om Dyrene«, som en bred kreds af partier her i Folketinget indgik i februar til 2024.
Vi synes faktisk, det er en styrke, at så bred en kreds af partier i Folketinget er med i den aftale.
Som en del af den aftale blev der sat en undersøgelse i gang, som skulle undersøge mulige løsninger med henblik på at få en højere overlevelse ude i svinestaldene, som er noget af det, vi diskuterer i dag.
Vi ved, at hvis vi vil forbedre forholdene, og det vil vi gerne, så er der flere ting, der skal kigges på.
Det handler om avl, men det handler også om et bredere kig på, hvilke tiltag der kan mindske pattegrisedødeligheden.
Det handler også om uddannelse af medarbejderne – et område, hvor vi også har sat ind på baggrund af dyrevelfærdsaftalen.
Og det handler om det, der på moderne dansk hedder management, som ministeren også var inde på.
I Socialdemokratiet mener vi, at vi skal fokusere på en bred vifte af tiltag for at mindske pattegrisedødeligheden.
I lyset af det igangværende arbejde afvises beslutningsforslaget, men jeg takker for det indspark, som forslagsstillerne her giver med beslutningsforslaget, og jeg håber, at alle vil bidrage konstruktivt til det videre arbejde, sådan at vi i fællesskab i Folketinget kan fortsætte arbejdet for en bedre dyrevelfærd.
Det arbejde ser vi i Socialdemokratiet frem til at tage del i, men vi kan ikke støtte forslaget her.
Tak for ordet.